b'\n_START_ARTICLE_\nHybosorus\n_START_SECTION_\nUtseende\n_START_PARAGRAPH_\nMiddelsstore (5 \xe2\x80\x93 9 mm), avlange, hvelvede biller, svarte, blanke. Kjevene (mandiblene) og overleppen (labrum) er store og stikker ut under hodet. Antennene er 9- eller 10-leddete, ganske korte, med en tre-leddet k\xc3\xb8lle der det innerste leddet er stort og har en grop der de to ytterste leddene kan felles inn. Brystskjoldet (pronotum) er bredere enn langt, uten kn\xc3\xb8ler, groper eller pigger. Dekkvingene er avlange. Beina er kraftige, alle leggene (tibiae) er brede med tenner p\xc3\xa5 utsiden. F\xc3\xb8ttene er fem-leddete, slanke og forholdsvis korte. Larvene er av vanlig skarabide-type (scarabaeiform larve), C- formede.\n_START_SECTION_\nLevevis\n_START_PARAGRAPH_\nLite er kjent om hybosoridenes biologi. De voksne billene flyr om natten og kommer gjerne til lys. I alle fall noen arter kan finnes p\xc3\xa5 relativt ferske kadavere, eller m\xc3\xb8kk. Larvene til noen arter er funnet i r\xc3\xa5tnende plantemateriale. De kan lage lyd ved \xc3\xa5 gnisse frambeina mot kanten p\xc3\xa5 epipharynx (en del av munnverkt\xc3\xb8yet).\n_START_SECTION_\nUtbredelse\n_START_PARAGRAPH_\nSlekten er trolig opprinnelig afrikansk, men to av artene er mye videre utbredt. Hybosorus illigeri finnes over det meste av det s\xc3\xb8rlige Europa og ogs\xc3\xa5 det vestlige Asia, mens Hybosorus roei forekommer i Nord-Amerika (spredt dit av mennesker).'